詞彙化

**詞彙化**係語言演變嘅重要一環，指緊某隻語言嘅使用者將新嘅詞加入去自身語言嗰度，亦可以包括隻語言加入新嘅慣用語等用詞嘅方法。

詞彙化嘅過程往往牽涉形態素嘅活用：使用者可能會臨時創造由多個形態素組成嘅表達方式，而佢哋嘅表達方式隨住時間過去，逐漸俾普羅使用者當做一個整體嘅單位，然後進入詞庫；而喺呢個過程中，詞語內部嘅原有形態素嘅個別意義，好多時都會逐漸變得不透明，甚至消失，令使用者唔再意識到呢啲詞嘅形態素嘅來源，譬如英文 cranberry 一詞係指金啤梨，當中 cran- 嗰截到咗現代已經無獨立意思，成為咗所謂嘅金啤梨形態素。

詞彙化嘅現象，對詞典嘅編撰以及語源學研究嚟講都係大問題。例如一隻詞如果已經失去內部組成部分嘅透明度，編者就要決定究竟應唔應該將佢拆開嚟解釋，定係當做單一詞項噉處理，而語源學呢個學科專門研究個別詞語嘅來源，因此就必定要理解詞彙化嘅運作原理。

## 基本定義

詞彙化係語源學上常討論嘅概念。喺最基本上，詞彙化泛指一隻語言加入新嘅詞語或者短語。呢個定義望落簡單，但查實有一定含糊度。

### 詞語

首先，詞語喺語言學上本身就係一個難以定義嘅概念，尤其係難搵到放諸四海皆準嘅定義。簡化講，詞語可以理解為
:「由若干個形態素組成嘅單位，能夠單獨存在自成一句嘅單位。」

對於詞語要點界定，廿世紀常用嗰啲定義個個都被指有問題：某啲語言嘅書寫系統會喺「唔同詞語」之間隔空格，譬如係英語等嘅大多數歐語就係噉，呢啲語言嘅使用者成日主張，**詞**可以定義為**寫嗰陣會搵空格隔開嘅單位**，但係有好多語言嘅書寫系統傳統上都冇空格呢家嘢，包括係粵文同埋日文呀噉；亦有啲人提倡用重音嚟界定詞語，噉係因為唔少歐語都有種情況，每隻詞語都會有特定嘅重音規律，英語同法語都係噉，但呢種做法同樣係唔適用於例如粵語。

### 熟語

對詞彙化嘅研究，仲可以係探討語言點加入新嘅熟語，例如喺香港粵語，**食花生**呢句短語本來就係字面上解，指緊將花生食落肚，尤其係睇戲嗰陣邊睇邊食；但喺廿一世紀初起，呢句嘢，指其他人之間出現衝突（戲）嗰陣袖手旁觀，「食住花生睇好戲」－於是粵語就多咗句熟句。

對熟語嘅研究指，熟語好多時都會出現**不透明**嘅情況：個語言群體可能會隨住年月過去，而遺忘熟語嘅字面意思，令到熟語嘅語源變得唔明顯－例如想像過咗兩個世紀後，粵語群體出於習慣，仍然用緊**食花生**指袖手旁觀，但係因為文化演變，啲人睇戲嗰時改為食其他零食唔再食花生，甚至**花生**一詞變成指第啲嘢，粵語群體之中得研讀過粵語史嘅學者同語言學學生知**花生**一詞原本係咩意思；喺呢種情況下，一般嘅粵語使用者就唔再理解到**食花生**點解係指袖手旁觀。

## 形成過程

任何自然語言嘅詞庫（）本質上就係開放嘅。但凡屬於開放詞類（名詞、動詞、形容詞、副詞等）嘅詞彙都可以無限增生，會不斷因為該語言嘅使用者接觸到新事物而出現新詞。

一般嚟講，啲人討論詞彙化嘅過程，都會用到形態素嘅概念，尤其係講某詞語由幾多嚿形態素所組成。喺最基本上，單形態素詞語係指只由一個形態素組成嘅詞，呢啲詞冇得再分解，冇咩詞綴或詞根可以再切分，而且有完整嘅功能，可以獨立承擔一個詞類嘅句法角色。二十一世紀初嘅例子：
:英語：*dog, book, run, red, quick, sleep* 都係單形態素詞；但 *dog*'s**''（dog 嘅[[眾數 (文法)|眾數]]版本）就因為多咗派生[[詞綴]]（表示眾數嘅 -s）而變成多形態素嘅詞。
:[[粵語]]：作為[[動詞]]嘅**飲**同**食**，以至**山**、**河**等多數可作單形態素詞；相對嚟講，**火車**一詞就有多個形態素。
諸如[[構詞衍生]]等嘅機制，都牽涉到形態素嘅使用。而有關形態不透明等概念嘅討論，都會用到形態素呢個概念。

===形成機制===


詞彙化嘅過程往往由[[臨時詞]]開始。喺日常語言使用之中，講者不時都會因應[[語境]]創造出臨時詞，即係只用一兩次，喺個別語境中能夠理解，但用完之後就冇人再理嘅詞。呢類詞語大部份都好快會被遺忘，唔會再出現。不過，少部份臨時詞能夠擴散開去，受到更廣泛嘅社群採用，逐漸脫離臨時創造嘅性質，成為該語言嘅[[詞庫]]嘅一部份，成為該語言群體主流都會用嘅詞，正式「晉升」變成[[新詞]]。

對於新詞詞彙化嘅過程，研究上始終存在定義困難：是但搵一個語言社群，唔同個體喺用詞習慣上都有差異；新詞嘅形成往往係逐步滲透式嘅，由群體部份成員或者喺特定[[語境]]開始有人用，跟住再擴散到更廣泛嘅語言環境中；某隻新詞可能係部份個體已經慣咗用開，但未普及至成個社群；至於要有幾多個體用緊，先可以算係成為咗新詞，就有一定模糊地帶。

詞彙化嘅過程中，新形成嘅詞往往會變得**形態不透明**：原本由幾嚿形態素合埋一齊組成嘅詞，隨住時間流逝，隻語言嘅使用者唔再[[意識]]到佢啲組成部分嘅個別意思，於是成個詞就當成單一形態素噉處理；例如英文詞 husband（指[[老公]]）喺[[中古英文]]嗰時係 **hus** 同 **bondi** 兩個形態素嘅結合，前者指**屋**而後者有**住者**或者**主人**噉嘅意思，但到咗現代英語使用者當呢隻詞係單一形態素噉嚟處理。有陣時，新詞淨係一部份嘅形態素隨時間而變得不透明，形成所謂嘅[[金啤梨形態素]]。

===新詞來源===
新詞由冇到有嘅過程，有好多方法產生：
*[[構詞衍生]]：加[[詞頭]]同[[詞尾]]；喺英語等嘅歐語之中，有好多詞頭同詞尾可以用，例如英語嘅 -ly（變形容詞或副詞）同 -ness（變名詞）等等，而呢啲詞頭詞尾可以用嚟砌新詞，而且有返咁上下熟識英文嘅人一睇就知佢講乜。粵語亦有**佬**、**仔**或者**度**（指**程度**個**度**）等嘅形態素，可以加落去[[詞幹]]度形成新意思。衍生呢種做法有個特徵，就係語言使用者就算冇聽過隻新詞，依然能夠一聽就估到隻新詞係咩意思。
*[[合成詞]]：技術化噉講，合成詞係指一個[[詞位]]可能由多個[[詞幹]]組成，簡化講即係兩隻各有意思嘅詞砌埋一齊做一隻自成個新意思嘅詞；例如講英文嘅人望到[[雪糕]]，可以攞住 **ice**（[[冰]]）同 **cream**（[[忌廉]]）呢兩隻本身喺英文入面各有意思嘅詞，砌埋一齊變成 **ice cream**（雪糕）呢隻新詞。
*[[頭字語]]：淨係適用於寫起上嚟會攞字母寫嘅語言，指將隻詞用字母寫低，再攞隻詞每個字開頭嗰個字母，砌做一隻新詞，例如[[北大西洋公約組織]]個名噉，北大西洋公約組織嘅英文名叫 **North Atlantic Treaty Organization**，啲人覺得吓吓都要講或者寫嗮個全名好煩，所以就攞住嗰 4 隻詞開頭嘅字母－N、A、T 同 O－做隻新詞 **NATO**，用呢隻詞指北大西洋公約組織。
*[[借詞]]：指由第啲語言借啲詞嚟用。

====借詞====

[[借詞]]（）係語言加新詞最直接嘅渠道之一。

假若一個語言社群接觸到新事物、[[技術]]、[[制度]]或[[文化]]概念，而本土詞庫未有對應嘅詞，通常就會將來源語嘅詞連音形一齊借入嚟，再按本土系統改造音、字、語法同埋語義；譬如[[香港粵語]]由於[[香港]]受過[[英國]]殖民統治又係國際都市，而大量由[[英文]]嗰度借詞，諸如係[[的士]]、[[多士]]同[[朱古力]]等概念嘅詞彙，都係嚟自英文嘅；同時[[香港人]]講粵語嗰陣，會用[[粵語語法]]嚟用呢啲詞，出到
:「呢啲的士係[[香港的士|紅的]]，唔去[[大嶼山]]嘅，」
噉嘅語句，而且香港人仲會加派生[[後綴]]，出到例如**的士站**等嘅詞，明顯將呢啲詞本土化咗。

有語言學家指，借詞通常會以單形態素嘅形式進入借嗰方嘅語言，即使原詞係多形態素嘅都係噉。借咗先至可能喺借詞方嗰度，根據借嗰方嘅[[語法]]，加上[[詞綴]]、構成複合詞、或者進一步衍生。用粵語做例嘅話，諸如**巴士**、**的士**同**多士**等，冚唪唥都係單一形態素嘅，借咗返嚟至跟粵語嘅法則構成複合詞，例如**巴士站*'呀噉。假如被借嗰方同借嗰方喺語法上有返咁上下相似，最後形成嗰隻借詞就較有可能出現[[逆成詞]]等嘅現象，例如英語喺史上由[[法語]]借詞嗰陣就不時出現呢種情況－由於兩者都係[[印歐語言]]，語法上有唔少相似之處。

==睇埋==
*[[詞法分析]]
*[[詞彙語義學|詞彙語義]]
*[[揳夫簡潔定律]]

==引咗==


==註釋==


==資源==
<small>
*[https://www.cuhk.edu.hk/ics/clrc/scl_16/wang.pdf 近四十年香港方言詞詞義轉變現象]，[[PDF]] 檔案
*Boinis, S.; Gajewski Mickelson, P.; Gordon, P.; Krouse, L.S.; Swabey, L (1996). *Self-paced Modules for Educational Interpreter Skill Development: Fingerspelling''. Little Canada, Minnesota: Minnesota Registry of Interpreters for the Deaf. pp. F-12, F-14，有文獻探討手語嘅詞彙化現象。